Коми Республикаын челядьӧс велӧдан да быдтан условиеяссӧ вӧчӧны ӧнія кадлы лӧсяланаӧн.

Тадзи донъяліс Елена Низиенко – Россия Федерацияса йӧзӧс велӧдан да наука министерствоса ӧтувъя велӧдчан юкӧнын канму политика департаментса директор Сыктывкарӧ волӧмсӧ. Е. Низиенколӧн волӧмыс лоис Россияса йӧзӧс велӧдан министр Дмитрий Ливановлӧн дінмуӧ планируйтан волӧм водзвылын.

Елена Низиенко тӧдмасис, кыдзи пӧртсьӧны олӧмӧ «Школаӧдзса велӧдчӧм бурмӧдӧм» да «Ӧтувъя велӧдчӧм бурмӧдӧм» уджтасъяс, этнокультурнӧй велӧдчӧм да быдмӧм серти уджтасъяс, кыдзи котыртсьӧ енбиа челядькӧд удж, сы лыдын ылісянь велӧдчӧмӧн. Россияса йӧзӧс велӧдан да наука министерстволӧн департаментса директор бур ногӧн донъяліс велӧдчӧмӧн веськӧдлан органъяслысь уджсӧ да прикладнӧй юкӧнъяс пыртӧмсӧ, сы лыдын национальнӧй рӧмаясӧс.

«Нимкодь аддзыны, мый Коми Республикаын велӧдчан юкӧнын вӧчсьӧны бур воськовъяс. Веськӧдлысьяс мӧвпалӧны оз сӧмын челядьӧс видзанінъяс йылысь, оз сӧмын школаяс йылысь, но и сы йылысь, кутшӧм ногӧн бурмӧдны челядьлысь велӧдчӧмсӧ, а сідзжӧ кыдзи ӧтувтны школаӧдзса, ӧтувъя да уджсикасӧ велӧдчӧмсӧ», - юӧртіс Елена Низиенко.

Та дырйи Коми Республикаса йӧзӧс велӧдан министр Владимир Шарков вӧзйис вӧдитчыны дінмуса шедӧдӧмторъясӧн федеральнӧй тшупӧдын. «Сы вӧсна мый Республикаын бура нуӧдсьӧ федеральнӧй балаяс збыльмӧдан удж, кутшӧмъясӧс веськӧдӧма велӧдчӧм бурмӧдӧм вылӧ, окота юксьыны тайӧ бур шедӧдӧмторъяснас, кутшӧмъясӧс позьӧ босьтны вӧдитчӧм вылӧ, мукӧд дінмукӧд», - пасйис сійӧ.